AaFK-Fredriksen får halve sesongen – minst
ARTIKKELEN ER OVER FIRE ÅR GAMMEL – Vi har jobbet mye i lag, Karl Oskar og jeg. Det er stort engasjement som preger oss. Det var deilig å få disse målene, ja, sier Fredriksen til VG etter 2-1-seieren over Vålerenga på Ullevaal torsdag kveld. Sparkede Harald Aabrekks to erstattere i AaFK skulle få de to første kampene – Vålerenga og Bodø/Glimt til helgen. Men etter å ha gått fra 0 – 1 til 2 – 1 over sin gamle sjef Kjetil Rekdal i løpet av fem minutter, snakker klubbdirektør Henrik Hoff allerede om å utvide vikariatet.Han bekrefter overfor VG at duoen mest sannsynlig får frem til fotballferien i juli til å vise hva de kan. Det er 11 kamper til. – Uavhengig av resultatet i dag, vil Karl Oskar og Trond få tillit godt utover. Det setter en viss ro i klubben. Så får vi bare bruke den tiden vi trenger. Det kan fort bli dem. Vi ekskluderer ingen, sier en smørblid Hoff etter å ha sett klubben ta sin aller første trepoenger denne sesongen. – Så frem til sommerferien bør være aktuelt? – Ja, vi har diskutert så vidt at det ikke er urealistisk at vi skal gi dem tid. Drømmescenarioet er at de gjør det så godt at de får fortsette lenge, sier Aalesund-sjefen. Sunnmøringene har en målsetting om 45 seriepoeng hvert år. Nå er de 41 unna målet. Men hva hvis den lokale duoen Fredriksen/Fjørtoft ligger på 22 – 23 poeng etter halvspilt serie og 15 kamper? – Da sliter vi med å endre på akkurat det, gliser Hoff. – Jeg regner med ingenting. Jeg har knapt nok fått lov å tenke meg om rundt det som har skjedd, svarer Fredriksen til det. – Vurderte du å trekke deg sammen med Aabrekk? – Jeg er en AaFK-mann, en klubbmann. Når de ber meg stille opp, tar jeg ansvaret. Om det er midlertidig eller resten av livet, får de avgjøre, svarer 37-åringen.Han la opp som spiller etter fjerdeplassen i 2010. Først ble han breddeansvarlig i klubben, så overtok han juniorlaget, deretter ble han B-lagstrener. Så assistent. Og nå er han A-lagstrener – trolig frem til midten av juli. I hvert fall. Alle trenerjobbene har vært sammen med Karl Oskar Fjørtoft. – En fin pyramide. Mange gode trenere har lært meg mye, smiler Fredriksen selv opp sin interne vei til toppen i AaFK-systemet. En av dem tilhørte gårsdagens motstanderlag: Kjetil Rekdal. VIF-treneren var på vei mot sin beste sesongstart på toppnivå etter Niklas Gunnarssons praktheading på Rasmus Lindkvists corner ga 1 – 0 rett før pause. Så ville han drepe oppgjøret da en halvtime gjensto. Han skiftet ut vingen Lindkvist for å prioritere ballsikkerheten til Herman Stengel sentralt på midtbanen og la om systemet Rett etter kunne Deshorn Brown satt 2 – 0. Men spissen traff på feil side av den borteste stolpen. I stedet tok Aalesund initiativet og backen Akeem Latifu plaget Oslo-klubben fra høyrekanten. Det hjalp heller ikke at Rekdal byttet ut en svimmel Ruben Kristiansen med Alexander Mathisen for å demme opp på VIFs venstreside. Latifu traff perfekt med innlegget da Leke James stupte inn 1-1. – Vi var lite kloke og klarte ikke sette i gang pasningsspillet da Aalesund måtte begynne å jage mål. Totalt sett gjør vi en svak kamp. Vi har flest sjanser (7-2 på VGs telling), vurderer Kjetil Rekdal. Han svarer slik på om han har sett et trenertalent i sin tidligere spiller og medarbeider Trond Fredriksen tidligere. – Trond har peiling. Men han skal oppleve nedturer, han også, sier Rekdal.Men det skjer ikke før tidligst søndag – når Bodø/Glimt kommer til Color Line stadion. Alt takket være Sakari Mattilas perfekte frispark på hjørnet av 16-meteren. Finnen skremte Ullevaal-publikumet med et forsøk fra midtbanen før pause. – Desperasjon, beskriver han sitt uvanlige forsøk, som Michael Langer stoppet. Men Vålerenga-keeperen tittet langt etter 2 – 1. Dét skuddet oste bare av selvtillit. – Jeg sto og gaulet «Skyt, skyt, skyt!». Hadde skikkelig troen på at det kunne bli mål. Han scoret et par sånne mål, og Vålerenga slapp inn noen sånne i fjor, påpeker Aalesund-keeper Sten Grytebust til VG. Han roser sin nye trenerduo for å skape én enhet, pluss forbedret den offensive og defensive strukturen til AaFK-laget på de få dagene etter Aabrekks exit. Trond Fredriksen innrømmer at han ble rørt av både resultat og innsats i sin første kamp som trener. – Det er hemmelig, sier Aalesund-treneren på spørsmål om det kom noen tårer etter to scoringer på to målsjanser og tre poeng på nasjonalarenaen. Han innrømmer at ukens hendelser har frigjort masse energi i spillergruppen. – Det var nesten sånn i dag at stemningen var like stor før kamp som etter kamp. Det var nesten sånn at vi måtte holde igjen spillerne og be dem puste utpå der, beskriver Fredriksen. PS! En hofteskadet Kjetil Wæhkler (39) forsvant ut ved pause. Allerede søndag venter Lillestrøm i ny kamp. – Jeg tar en dag av gangen, sier veteranen på spørsmål om han rekker rivaloppgjøret på Åråsen.
De tok Aalesund opp fra Tippeligaens dødsrike – og Trond Fredriksen (37) og Karl Oskar Fjørtoft (39) feiret nesten med å klemme hverandre i hjel.